# Spørgsmål og svar om dispensation på pleje af græs- og naturarealer i forbindelse med tørken

### Mit naturareal er tørkeramt, og der er ikke foder nok til græsningsdyrene – hvad er det bedste at gøre?

De fleste arealer med tilsagn om pleje af græs- og naturarealer er omfattet af naturbeskyttelseslovens § 3, hvor kommunen er myndighed. Hvis dit plejegræs-areal er omfattet af § 3, anbefaler vi, at du kontakter kommunen og drøfter, hvilken løsning der er bedst for dit naturareal – om du fx skal søge deres tilladelse til at tilskudsfodre, eller om du skal søge dispensation hos Landbrugsstyrelsen til at tage dyrene hjem (se mulighederne i de øvrige spørgsmål og svar).

### Må jeg tilskudsfodre mine dyr på plejegræs-arealer?

Landbrugsstyrelsen har udstedt en generel dispensation, som gør det muligt at tilskudsfordre på dine arealer med plejegræstilskud uden at søge særskilt dispensation. Du skal dog være opmærksom på, om arealet er registreret som et naturareal i henhold til naturbeskyttelsesloven § 3. På § 3-arealer skal du have kommunens tilladelse til at tilskudsfodre.

Hvis dit areal ligger indenfor et Natura 2000 -område, må du være forberedt på, at kommunen kan give afslag. Det anbefales derfor, at du kontakter din kommune på forhånd og drøfter, hvad der er bedst for dit naturareal.

### Har det konsekvenser for mit tilskud, hvis jeg tilskudsfodrer på plejegræs-arealer?

Det har ingen konsekvens for udbetaling af årets tilskud.

### Kan jeg udvide mit hegn på et tilsagnsareal, så dyrene får mere areal at afgræsse på?

Hvis du har ”Fast græsningstryk”: Ja du kan udvide hegnet med et areal, som du selv ejer eller har rådighed over. Det kan fx være skov- eller naturarealer. Hvis du har tilsagn på det nye areal, skal det også være med ”fast græsningstryk”. Vær opmærksom på, at græsningstrykket regnes i forhold til arealet på hele det græsningsegnede areal inden for hegnet, uanset om der er tilsagn på det hele.

Hvis du har ”Synligt afgræsset”: Ja du kan udvide hegnet og også samhegne med andre ansøgeres arealer. Der er ingen regler for hegning, når du vælger metoden ”Synligt afgræsset”.

### Har det konsekvenser for mit tilskud, hvis jeg udvider hegnet på plejegræs-arealer?

Det har ingen konsekvens for udbetaling af årets tilskud.

### Hvordan ændrer jeg afgræsningsmetode fra ”Fast græsningstryk” til ”Synligt afgræsset”

Du skal sende en ansøgning om dispensation på plejegræs.dk.

[Find skabelon til dispensation her](https://lbst.dk/landbrug/natur-og-miljoe/pleje-af-graes-og-naturarealer/dispensation)

Du behøver ikke at afvente svar fra Landbrugsstyrelsen.

### Har det konsekvenser for mit tilskud, hvis jeg ændrer afgræsningsmetode til ”Synligt afgræsset”?

Nej, det har ingen konsekvens for udbetaling af årets tilskud.

### Må jeg tage dyrene af arealer med ”Fast græsningstryk”

Du skal sende en ansøgning om dispensation på plejegræs.dk.

[Find skabelon til dispensationen her](https://lbst.dk/landbrug/natur-og-miljoe/pleje-af-graes-og-naturarealer/dispensation)

Du behøver ikke at afvente svar fra Landbrugsstyrelsen, før du fjerner dyr fra markerne.

Du skal senere meddele os, hvis du igen sætter dyrene ud, da det kan have betydning for dit tilskud.

### Må jeg nedsætte græsningstrykket på arealer med ”Fast græsningstryk”

Du skal sende en ansøgning om dispensation på plejegræs.dk.

[Find skabelon til dispensationen her](https://lbst.dk/landbrug/natur-og-miljoe/pleje-af-graes-og-naturarealer/dispensation)

Du behøver ikke at afvente svar fra Landbrugsstyrelsen, før du fjerner dyr fra markerne.

Du skal senere meddele os, hvis du igen sætter alle dyrene ud, da det kan have betydning for dit tilskud.

### Har det konsekvenser for mit tilskud, hvis jeg nedsætter græsningstrykket eller tager dyrene af arealer med ”Fast græsningstryk”?

Ja, en dispensation medfører som udgangspunkt, at årets tilskud bortfalder, med mindre Landbrugsstyrelsen vurderer, at den får ubetydelig virkning i forhold til forpligtelsen. Dispensationen giver dig lov til at bevare dit tilsagn for resten af perioden.

Hvis du senere opfylder græsningstrykket eller sætter dyrene på arealet igen senere på sommeren, bør du oplyse Landbrugsstyrelsen om dette, da det kan have betydning for dit tilskud. Dette gør du ved at sende en mail til Arealtilskud@lbst.dk.

### Må jeg tage slæt på mit areal med plejegræs i forbudsperioden (til og med 20. juni)?

Ja - med henvisning til den aktuelle tørke, må du tage slæt inden den 21. juni, selv om der egentlig er forbud mod slåning i den periode. Du skal sende en besked om force majeure. Brug dispensationsformularen på plejegræs.dk.

Du behøver ikke at afvente svar fra Landbrugsstyrelsen.

[Find dispensationsformularen her](https://lbst.dk/landbrug/natur-og-miljoe/pleje-af-graes-og-naturarealer/dispensation)

Efter 20. juni må du gerne tage slæt som en naturlig del af driften med afgræsning.

### Har det konsekvenser for mit tilskud, hvis jeg tager slæt i forbudsperioden på mine plejegræs-arealer?

Det kan have en mindre konsekvens for udbetaling af årets tilskud, selvom der foreligger force majeure.

Vi arbejder i øjeblikket på at afklare mere præcist, hvad konsekvensen kan være. Foreløbigt er vi nødt til at oplyse, at det *kan* have en mindre betydning for årets tilskud. Vi arbejder på at få afklaring på plads i løbet af næste uge.